钦定古今图书集成/明伦汇编/人事典/第060卷 > 《冬夜醉宿龙门觉起言志》前人
## 钦定古今图书集成/明伦汇编/人事典/第060卷 > 《冬夜醉宿龙门觉起言志》前人

醉来脱宝剑，旅憩高堂眠。中夜忽惊觉，起立明灯前。
开轩聊直望，晓雪河冰壮。哀哀歌苦寒，郁郁独惆怅。
傅说版筑臣，李斯鹰犬人。欻起匡社稷，宁复长艰辛。
而我胡为者，叹息龙门下。冨贵未可期，殷忧向谁写？
去去泪满襟，举声《梁甫吟》。青云当自致，何必求知音。